Publication: Magyar Közlöny
Issue: MK-2000-108 (Year: 2000, Number: 108)
Era: 1990-2004
Section: a 2000. évi CXII. törvényhez
Paragraph Index: 387

1. A területrendezési terv főbb céljai A területrendezési terv a balatoni üdülőkörzet jövőbeni fejlődésének alakulását befolyásoló fontos stratégiai eszköz. A területrendezési terv fő célja a balatoni táj és települések környezetminőségének védelme, javítása, a jelentős gazdasági potenciált képviselő üdülés és idegenforgalom minőségi feltételeinek megőrzése, a térség kiegyensúlyozott területi fejlődésének biztosítása a balatoni táj terhelhetősége, a vízminőség védelme és az ökológiai adottságok, a meglévő közlekedési hálózatok és a településhálózat figyelembevételével. A területrendezési terv a térszerkezet, az infrastruktúrahálózat javasolt módosításaival és a területfelhasználás rendjének meghatározásával az üdülés és idegenforgalom fejlesztéséhez szükséges minőségi feltételek javításához, valamint az állandó lakosság életminőségének és munkafeltételeinek jobbításához szükséges műszaki, fizikai feltételeket teremti meg.

Source: https://magyarkozlony.hu/hivatalos-lapok/3f99e42c2f79db1a9b6f6bcc03cd73d2355064ee/dokumentumok/c9953a296999f2a0e8a71fbe2b8998b7e482facc/letoltes